Eelotsusetaotlus, mille on esitanud Supreme Court (Iirimaa) 4. augustil 2015 – Child and Family Agency (CAFA) versus J. D.
(kohtuasi C-428/15)
Kohtumenetluse keel: inglise
Eelotsusetaotluse esitanud kohus
Supreme Court
Põhikohtuasja pooled
Kaebuse esitaja: J.D.
Vastustaja: Child and Family Agency (CFA)
Teine pool: R.P.D
Eelotsuse küsimused
Kas määruse 2201/2003 artikkel 151 on kohaldatav liikmesriikide kohalike asutuste poolt esitatud avalik-õiguslike hooldusõigust käsitlevate taotluste suhtes, kui olukorras, kus asja arutamise võtab üle mõne teise liikmesriigi kohus, tingib see eraldi menetluse, mille algatab mõni muu asutus teise õiguse alusel ning arvatavasti, kui mitte tõenäoliselt, teistsuguste faktilise asjaolude põhjal?
Kui vastus esimesele küsimusele on jaatav, siis kas ja kui, siis mil määral peaks kohus kaaluma artikli 15 alusel esitatud taotluse tõenäolist mõju asjaomaste isikute vaba liikumise õigusele?
Kui määruse 2201/2003 artikli 15 lõikes 1 osutatud „lapse parimad huvid” on seotud üksnes otsusega kohtumenetluse koha kohta, siis milliseid tegureid võib kohus sellel teemal kaaluda, mida ei ole juba kaalutud küsimuse puhul, kas teises kohtus on „asja arutamiseks paremad võimalused”?
Kas kohus võib määruse 2201/2003 artikli 15 kohaldamisel võtta arvesse asjaomase teise liikmesriigi materiaalõigust, menetlusnorme või kohtupraktikat?
Mil määral peaks siseriiklik kohus määruse 2201/2003 artikli 15 puhul arvesse võtma asja konkreetseid asjaolusid, nagu näiteks ema soov lahkuda oma kodumaa sotsiaalhoolekandeasutuste tegevuspiirkonnast ja sünnitada oma laps teises jurisdiktsioonis, mille sotsiaalhoolekandesüsteemi ta peab soodsamaks?
Mida täpselt peab siseriiklik kohus kaaluma küsimuse lahendamisel, millises kohtus on asja arutamiseks kõige paremad võimalused?
____________
1 Nõukogu 27. novembri 2003. aasta määrus (EÜ) nr 2201/2003, mis käsitleb kohtualluvust ning kohtuotsuste tunnustamist ja täitmist kohtuasjades, mis on seotud abieluasjade ja vanemliku vastutusega, ning millega tunnistatakse kehtetuks määrus (EÜ) nr 1347/2000 (ELT L 338, lk 1, ELT eriväljaanne 19/006, lk 243-271).